
Sporočilo za javnost

Občinski svet občine Krško potrdil predlog državnega prostorskega načrta za odlagališče NSRAO

Vir: Občina Krško

Krško, 6. julij 2009 - Občinski svet občine Krško je na današnji izredni seji podal pozitivno mnenje k predlogu državnega prostorskega načrta za odlagališče nizko in srednje radioaktivnih odpadkov na lokaciji Vrbina v občini Krško. Z omenjenim sklepom je potrdil lokacijo ter projektne pogoje k nameravani izgradnji odlagališča v občini Krško. Poleg tega  so svetniki sprejeli tudi sklep, da bodo o rabi in načinu delitve nadomestila zaradi omejene rabe prostora za prisotnost jedrskega objekta odločali na eni od naslednjih sej. Dogovorili so se, da je potrebno do 30. novembra uskladiti različne predloge rabe nadomestila ter določiti jasne pogoje in kriterije o načinu delitve. 
S tem je občinski svet potrdil trajno ureditev ravnanja z nizko in srednje radioaktivnimi odpadki, kar je bilo že več let odprto vprašanje. Zato se je Občina Krško marca 2005 odgovorno vključila v postopek iskanja lokacije za odlagališče NSRAO, in sicer z namenom, da se trajno uredi ravnanje z nizko in srednje radioaktivnimi odpadki, ki so trenutno v začasnem skladišču v Jedrski elektrarni Krško. To so bile osnovne zahteve in pričakovanja občine, krajevnih skupnosti in občanov, ki so se zavedali, da ni bilo realno pričakovati, da bi odpadke sprejela katera druga občina.

V postopek sprejemanja DPN za umeščanje odlagališča NSRAO v prostor je bila z ustanovitvijo lokalnega partnerstva vključena tudi širša javnost. Cilj lokalnega partnerstva je bil doseči informiranost in sodelovanje vključene javnosti, da bi v mejah svojih pravic sodelovala pri odločanju, ki vpliva na okolje. V kombiniranem postopku umeščanja odlagališča se je poleg tehnične sprejemljivosti ugotavljala tudi družbena sprejemljivost objekta v lokalnem okolju.

Zaradi zasledovanja teh ciljev so bile izdelane različne študije in recenzije, med drugim tudi neodvisna recenzija tehnične dokumentacije, ki je bila pripravljena v okviru postopka izbora lokacije odlagališča NSRAO na lokaciji Vrbina v občini Krško. Zaključek recenzije, ki jo je opravil prof. Andrej Umek z mednarodno projektno skupino, je bil, da je varianta B na predlagani lokaciji najprimernejša, predvsem z vidika dolgoročne funkcionalnosti in varnosti odlagališča. S tem je bilo odgovorjeno na ključno vprašanje varnega in okoljsko sprejemljivega odlaganja NSRAO. 

V začetku meseca maja je projektna skupina Fakultete za družbene vede pod vodstvom dr. Klementa Podnarja izvedela tudi obsežno javnomnenjska raziskava o sprejemljivosti odlagališča NSRAO na lokaciji Vrbina v občini Krško. Omenjena raziskava je ugotovila relativno visoko raven družbene sprejemljivosti umestitve odlagališča, izpostavila pa je odprto vprašanje nadaljnje rabe nadomestil.

Občina Krško bo iz naslova prisotnosti novega jedrskega objekta letno prejemala dodatnih 2,5 mio EUR, do katerih bo upravičena po sprejetju DPN za odlagališče NSRAO. Zaradi spremembe Uredba o merilih za določitev višine nadomestila zaradi omejene rabe prostora na območju jedrskega objekta, ki je v preteklih letih predvidevala tudi nadomestilo za začasno skladiščenje NSRAO na območju jedrske elektrarne in ker ni bil sprejet DPN za odlagališče NSRAO, od 1.4.2009 zavezanec za plačilo tega nadomestila ne plačuje več in tako Občina Krško izgublja mesečno 258.000 EUR, ki jih je prej prejemala iz tega naslova. 

"S tem je moteno in dolgoročno onemogočeno izvajanje investicijskih projektov in razvojnih programov v občini Krško, ki so že vključeni v načrt razvojnih programov proračuna občine Krško in razvoj občine Krško," je na seji izpostavil župan Franc Bogovič. Hkrati je poudaril, da z nesprejetjem DPN Občina Krško nima finančnih sredstev, ki bi se lahko namenila za individualna nadomestila. Z dodatnim sklepom se je občinski svet zavezal, da bo nadaljeval usklajevanja glede načina rabe nadomestil, ki ga bo potrdil na eni izmed prihodnjih sej.

S potrditvijo DPN stopijo v veljavo tudi protokoli, ki sta jih decembra 2007 potrdila Vlada RS in Občinski svet občine Krško. V protokolih je določeno sofinanciranje izgradnje nove cestne povezave Krško – Brežice, sofinanciranje izgradnje obvoznice Krško ter sofinanciranje izgradnje širokopasovnega omrežja v občini, ki bo izboljšalo dostop do sodobnih telekomunikacijskih storitev. Protokoli opredeljujejo tudi sofinanciranje projektov celovite komunalne ureditve naselij, ki sledi izgradnji primarnega kanalizacijskega voda, ter financiranje obnove gradu Leskovec in ostalih razvojnih projektov občine Krško.

"Ta odločitev pomeni jasen korak za nadaljnji razvoj občine in tudi širše regije. Hkrati pa tudi izraža podporo nadaljnjemu razvoju energetike in njenih inštitucij v našem prostoru. Predvsem Fakulteti za energetiko, ki načrtuje izgradnjo razvojnega inkubatorja, ter energetskim družbam, ki povezane v t.im. drugem energetskem stebru predstavljajo pomemben generator gospodarskega razvoja in zaposlitvenih možnosti v regiji," je ob odločitvi občinskega sveta dodal župan občine Krško.

